Diari Oficial de la Generalitat Valenciana


Sumari del DOGV 4018, del 11-06-2001 (2001/5554)

ORDRE d'1 de juny de 2001, de la Conselleria d'Obres Públiques, Urbanisme i Transports, per la qual es regulen ajudes a transportistes autònoms, titulars d'autorització d'Àrea de Prestació Conjunta de la Comunitat Valenciana, per a la instal·lació, en els seus vehicles, de mampares de seguretat o d'equips i elements de posicionament global per satèl·lit (GPS).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4018

Data del DOGV
:   11-06-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/5554


Data del document
:   01-06-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Descriptors 

:   * taxi
    * transport de viatgers
    * transportista
    * empresa de transport
    * suport econòmic
    * dispositiu de seguretat
    * ajuda pública

ORDRE d'1 de juny de 2001, de la Conselleria d'Obres Públiques, Urbanisme i Transports, per la qual es regulen ajudes a transportistes autònoms, titulars d'autorització d'Àrea de Prestació Conjunta de la Comunitat Valenciana, per a la instal·lació, en els seus vehicles, de mampares de seguretat o d'equips i elements de posicionament global per satèl·lit (GPS). [2001/S5554]
  
El Decret 18/1985, de 23 de febrer, del Consell de la Generalitat Valenciana, sobre la creació d'àrees de prestació conjunta per als serveis de transport públic de viatgers amb automòbils de turisme, va facultar el conseller d'Obres Públiques, Urbanisme i Transports per a la creació, la delimitació i l'ordenació, dins del territori de la Comunitat Valenciana, d'àrees de prestació conjunta per als serveis de transport públic supramunicipals de viatgers amb automòbils de turisme. L'article 6 permet a la Conselleria d'Obres Públiques, Urbanisme i Transports la realització de les funcions de regulació i d'ordenació del servei que resulten necessaris per a l'establiment de les àrees, i la disposició final primera obri la possibilitat que la Conselleria dicte normes i instruccions complementàries per al desenvolupament i el compliment del contingut del citat decret.
  
Les àrees de prestació conjunta de València, Castelló i Alacant van ser creades, respectivament, per les ordres de 29 de gener de 1986, 15 de juliol de 1991 i 12 de juliol de 1994, totes aquestes del conseller d'Obres Públiques, Urbanisme i Transports.
  
Una vegada creades les citades àrees, un dels objectius permanents de la Conselleria ha sigut la consecució i el manteniment del major grau possible de qualitat i seguretat en la prestació del servei de transport públic de viatgers amb automòbils de turisme (autotaxis). En nom d'aquesta finalitat, s'han abordat actuacions des del 1998, sobre la instal·lació de mampares de seguretat en els vehicles d'autotaxi.
  
Les actuals tecnologies permeten un increment dels referits nivells de qualitat i seguretat en el transport públic de viatgers amb automòbils de turisme, i han aparegut en el mercat sofisticats sistemes de localització, control i comunicacions, que permeten una major eficàcia tant en la gestió de flotes (localització de vehicles) com en la lluita contra els marges d'inseguretat inherents a l'activitat de conducció de taxis (connexió amb xarxes o centrals d'alarma).
  
Tenint encara aquests sistemes un elevat cost econòmic, s'ha considerat oportú l'habilitació d'ajudes públiques a la inversió necessària per a la instal·lació en els vehicles d'autotaxi dels equips i els elements tecnològics necessaris de posicionament global per satèl·lit (GPS).
  
D'altra banda, i a fi d'obtenir una major agilitat i eficiència en la tramitació de les sol·licituds que es presenten (les quals poden ser nombroses), el text articulat de la present ordre preveu que la resolució i, si és procedent, la revocació de les sol·licituds corresponga al director general de Transports per delegació, aquesta possibilitat està prevista en els articles 35 i 68 de la Llei 5/1983, de 30 de desembre, de Govern Valencià, i l'article 13 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificat per la Llei 4/1999, de 13 de gener.
  
Per tot això, tenint en compte el que disposa el citat Decret 18/1985, l'article 47 del Text Refós de la Llei d'Hisenda Pública de la Generalitat Valenciana, i en virtut de les facultats que em confereix l'article 35 de la Llei 5/1983, de 30 de desembre, de Govern Valencià, i l'article 7 del Decret 110/2000, de 18 de juliol, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports,
  
ORDENE
  
Article 1. Objecte, règim i finançament
  
1. És objecte de la present ordre l'atorgament d'ajudes econòmiques per a la instal·lació de mampares de seguretat o d'equips i elements de posicionament global per satèl·lit (GPS) en els vehicles de taxi de les àrees de prestació conjunta de la Comunitat Valenciana.
  
2. El règim de les ajudes serà el determinat en els articles següents.
  
3. Per a l'exercici de 2001, i de conformitat amb el que estableix la Llei 12/2000, de 28 de desembre, de Pressupostos de la Generalitat Valenciana per a l'exercici de 2001, les ajudes previstes en la present ordre es finançaran a càrrec del crèdit contingut en el programa 513.30, «Millora de la qualitat dels serveis de transport», línia 816 del capítol VII dels pressupostos corresponents a la Conselleria d'Obres Públiques, Urbanisme i Transports, amb un import global de 37.752.039 (vint milions de pessetes), equivalents a 120.202,42 euros (cent vint mil dos-cents dos euros amb quaranta-dos cèntims) que podrà ser ampliat en cas d'existència de disponibilitats pressupostàries.
  
Article 2. Beneficiaris
  
Podran ser beneficiaris d'aquestes ajudes les persones físiques o jurídiques titulars d'autoritzacions de taxi de les Àrees de Prestació Conjunta de la Comunitat Valenciana que instal·len en els seus vehicles d'autotaxi mampares de seguretat o equips i elements de posicionament global per satèl·lit (GPS), amb connexió a una central de radiotelèfon o d'alarmes, des de l'1 de gener de 2001.
  
Article 3. Requisits
  
1. Els que opten per ser beneficiaris de les ajudes hauran d'acreditar no tenir pendent el pagament de cap sanció per incompliment de la legislació sobre el transport.
  
2. Els beneficiaris de les ajudes estaran obligats, en qualsevol moment, a facilitar tota la informació que els siga requerida per la Direcció General de Transports, i a sotmetre's a qualsevol actuació de control i verificació de l'ocupació i ús de les ajudes atorgades.
  
Article 4. Sol·licituds, documentació i terminis
  
1. Les sol·licituds d'ajuda previstes en la present ordre s'hauran d'efectuar mitjançant instància formalitzada, d'acord amb el model que s'adjunta al text de la present ordre, dirigides al conseller d'Obres Públiques, Urbanisme i Transports, i caldrà optar només per una de les modalitats d'ajudes.
  
2. Les dites sol·licituds, junt amb la corresponent documentació, s'hauran de presentar, en el termini d'un mes comptador a partir de l'endemà de la publicació de la present ordre en el Diari Oficial de la Generalitat Valenciana, en el registre d'entrada de la Conselleria d'Obres Públiques, Urbanisme i Transports, o en els dels Serveis Territorials de Transports de Castelló o Alacant, sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener. L'incompliment del termini de presentació de la sol·licitud determinarà l'automàtica exclusió en l'accés a l'ajuda.
  
3. A la sol·licitud s'haurà d'acompanyar dels documents següents:
  
a) Còpia compulsada del document nacional d'identitat o passaport vigent i del número d'identificació fiscal. Si es tractara de persona jurídica, còpia compulsada del codi d'identificació fiscal, còpia autoritzada del document de constitució i justificació de la inscripció en el Registre Mercantil o on corresponga i poders de representació compulsats de la persona que represente l'empresa.
  
b) Factura proforma o pressupost justificatiu de la completa instal·lació dels equips i els elements necessaris, desglossat per conceptes (mà d'obra, IVA, etc.) i especificant el model i les característiques de l'equip.
  
c) Còpia compulsada de l'autorització vigent de taxi de l'àrea corresponent.
  
d) Compromís d'estar connectat directament amb una empresa o una associació legalment constituïda amb fins de gestió de servei de taxi a través de telefonada, o amb una central d'una empresa de seguretat d'alarmes.
  
Aquest compromís ha d'anar acompanyat d'un certificat de l'empresa corresponent acreditant que posseeix la infraestructura organitzativa i tecnològica per a gestionar l'ús del sistema GPS.
  
e) Còpia compulsada del permís de circulació del vehicle.
  
Article 5. Quantia
  
L'adquisició i la instal·lació de mampares de seguretat o equip de localització de posicionament global per satèl·lit (GPS) serà subvencionada al 75% del cost total de la inversió, amb un límit màxim de 80.000 pessetes (huitanta mil pessetes), equivalents a 480.81 euros (quatre-cents huitanta euros amb huitanta-un cèntims), per instal·lació.
  
Article 6. Criteri d'atorgament de les subvencions
  
Les ajudes econòmiques seran atorgades sempre que es complisquen els requisits establits en la present ordre i es prenen en consideració com a criteri d'atorgament el de la data de sol·licitud de l'ajuda, i fins que s'esgote la consignació pressupostària. Així mateix, tindran preferència les sol·licituds referides a autoritzacions o llicències que hagueren sol·licitat aquesta ajuda per al 2000 sense obtenir-la (sense que aquesta circumstància eximisca de l'obligació de presentar tota la documentació descrita en la present ordre), i les que no hagen gaudit d'ajudes anteriors per instal·lació de mampares o equips de posicionament global per satèl·lit (GPS).
  
Article 7. Resolució i atorgament
  
1. L'examen i la valoració dels expedients de sol·licitud de les ajudes correspondrà a la Direcció General de Transports qui, una vegada fixades les admissibilitats i quanties, tenint en compte els criteris de valoració establits en la present ordre, resoldrà per delegació del conseller d'Obres Públiques, Urbanisme i Transports, que atorgarà o denegarà l'ajuda. En cas d'atorgament, la resolució expressarà amb exactitud la quantia. La dita resolució esgotarà la via administrativa.
  
2. El termini màxim per a resoldre expressament i notificar les sol·licituds presentades serà de quatre mesos i el seu còmput es realitzarà des de la data en què la sol·licitud haja tingut entrada en el registre de l'òrgan competent per a la seua tramitació. Superat aquest termini sense que haja recaigut resolució expressa s'haurà d'entendre que aquesta és desestimatòria.
  
Article 8. Justificació de la despesa i pagament de les subvencions
  
Una vegada notificades les resolucions d'atorgament i després del cobrament previ d'aquestes pels beneficiaris, aquests hauran de justificar la despesa efectivament realitzada en el termini de dos mesos des de la citada notificació, i es presenta per això la documentació següent:
  
a) Factura del pagament de la instal·lació de l'equip i els elements constitutius del sistema de localització per satèl·lit (GPS) o de la mampara de seguretat.
  
b) Certificat o justificant acreditatiu de l'homologació de la inspecció tècnica de vehicles.
  
c) Contracte que justifique la seua connexió amb una central de radiotelèfon o d'alarmes.
  
d) Declaració responsable en la qual s'especifiquen les ajudes o els finançaments públics o privats obtinguts o sol·licitats per als mateixos fins, així com el sotmetiment a control i la comprovació per part de l'administració de l'efectiva instal·lació i el manteniment de tota la instal·lació.
  
L'import de les subvencions o ajudes no podrà ser d'una quantia que, aïllada o conjuntament amb les subvencions d'altres administracions públiques o amb altres ingressos provinents d'ens públics o privats, supere el cost de l'actuació que desenvolupe el beneficiari en la instal·lació del corresponent equip i elements del sistema de localització per satèl·lit (GPS).
  
e) Dades de domiciliació bancària.
  
Una vegada rebudes en temps i forma la documentació referida per l'administració, i després de les oportunes comprovacions, es procedirà al pagament de l'ajuda.
  
Article 9. Obligacions dels beneficiaris
  
Els beneficiaris de les ajudes estaran obligats a:
  
a) mantenir en ús l'equip i els elements instal·lats en el vehicle durant un període mínim i continuat de sis anys. En cas contrari, es procedirà a la devolució de la part proporcional de l'ajuda. El control d'aquesta obligació es verificarà principalment a través del compliment de l'obligació de visat anual de l'autorització (targeta), així com en els supòsits de transmissió de l'autorització o substitució de vehicle, supòsits en què haurà de quedar sempre garantit el compliment del compromís.
  
b) facilitar qualsevol dada o document que la Direcció General de Transports considere necessari demanar per a un coneixement exacte i veraç del compliment dels objectius i fins de la present ordre, d'acord amb el contingut del punt 2 de l'article tercer.
  
c) no tenir pendent cap sanció definitiva per incompliment de la legislació del transport, així com posar en coneixement de la Direcció General de Transports qualsevol ajuda o subvenció que reben per a la mateixa finalitat, d'altres administracions o entitats públiques o privades, tal com es desprén del punt 1 de l'article tercer i lletra d) de l'article huité.
  
d) comunicar a la Direcció General de Transports de la Conselleria d'Obres Públiques, Urbanisme i Transports qualsevol canvi respecte al contracte de connexió del sistema GPS.
  
Article 10. Revocació de la subvenció
  
1. Procedirà el reintegrament de les quantitats percebudes i l'exigència de l'interés de demora des del moment del pagament de la subvenció en el cas que es verifique l'obtenció de les ajudes sense haver complit les condicions requerides derivades de la present ordre i la legislació vigent.
  
2. A l'efecte, es podrà incoar, per part la Direcció General de Transports, i per delegació del conseller d'Obres Públiques, Urbanisme i Transports, el corresponent expedient, que podrà finalitzar, si és procedent, amb la resolució de la subvenció, l'obligació de reintegrament de les ajudes concedides i els interessos de demora.
  
Disposició final
  
Es faculta el director general de Transports per a dictar les disposicions i adoptar les mesures que es considere oportunes per al desenvolupament i aplicació del que disposa la present ordre.
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
Contra la present disposició, que posa fi a la via administrativa, es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació.
  
Tot això de conformitat amb l'article 107.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener, de modificació de la citada llei, i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 1 de juny de 2001
  
El conseller d'Obres Públiques, Urbanisme i Transports